b"\n_START_ARTICLE_\nDubatai\n_START_PARAGRAPH_\nDubatai (it. dubat, i\xc5\xa1 som. dubat 'baltieji tiurbanai')\xc2\xa0\xe2\x80\x93 Italijos karalyst\xc4\x97s Karali\xc5\xa1kojo kolonijini\xc5\xb3 paj\xc4\x97g\xc5\xb3 korpuso (it. Regio Corpo di Truppe Coloniali) nereguliariosios paj\xc4\x97gos Italijos Somalilande nuo 1924\xc2\xa0m. iki 1941\xc2\xa0m.\n_START_SECTION_\nKilm\xc4\x97 ir pareigos\n_START_PARAGRAPH_\nDubatai buvo vietiniai kareiviai, kil\xc4\x99 Italijos Somalilande, tarnav\xc4\x99 Italijos kariuomen\xc4\x97je. Pirmasis dubat\xc5\xb3 dalinys buvo suformuotas 1924\xc2\xa0m. liep\xc4\x85, jo vadas buvo pulkininkas Bechi. Jie daugiausia buvo lengvieji p\xc4\x97stininkai ir u\xc5\xbesitarnavo efektyvi\xc5\xb3 kovotoj\xc5\xb3 reputacij\xc4\x85. Dubat\xc5\xb3 daliniai buvo geriau treniruoti ir ginkluoti, nei gentin\xc4\x97s bandos, kurios veik\xc4\x97 kaip Italijos vald\xc5\xbeios Somalyje ir kitose Italijos kolonijose pagalbin\xc4\x97 kariuomen\xc4\x97._NEWLINE_Dubatai b\xc5\xabdavo dislokuoti palei Brit\xc5\xb3 Somalilando, Etiopijos ir Ryt\xc5\xb3 Afrikos protektorato sienas. Dubat\xc5\xb3 kupranugari\xc5\xb3 kavalerijos padaliniai vykdydavo patruliavimo u\xc5\xbeduotis.\n_START_SECTION_\nApranga ir ginkluot\xc4\x97\n_START_PARAGRAPH_\nNuo prad\xc5\xbeios dubatai vilk\xc4\x97davo baltas futa (tradicinis somali\xc5\xb3 sarongo stiliaus drabu\xc5\xbeis). Kaip galvos apdangalus d\xc4\x97v\xc4\x97davo turbanus (dub). Pagal baltus turbanus pavadinti ir patys kareiviai._NEWLINE_Somaliai puskarininkiai i\xc5\xa1siskirdavo \xc5\xbealiais, raudonais ar juodais rankosai\xc4\x8diais bei spurgais, spalva rodydavo laipsn\xc4\xaf. 1935\xe2\x80\x931936\xc2\xa0m. buvo priimta chaki spalvos uniformos variantas._NEWLINE_Visi dubat\xc5\xb3 karininkai b\xc5\xabdavo italai. Jie paprastai b\xc5\xabdavo perkelti i\xc5\xa1 \xc5\xa1e\xc5\xa1i\xc5\xb3 Karali\xc5\xa1kojo kolonijini\xc5\xb3 paj\xc4\x97g\xc5\xb3 korpuso reguliari\xc5\xb3j\xc5\xb3 arab\xc5\xb3 ir somali\xc5\xb3 batalion\xc5\xb3., kuriems karius komplektuodavo i\xc5\xa1 \xc5\xa1i\xc5\xb3 dien\xc5\xb3 Somalio ir Jemeno teritorij\xc5\xb3._NEWLINE_Dubatai b\xc5\xabdavo ginkluoti Mannlicher M1895 \xc5\xa1autuvais ir lenktais tradiciniais somali\xc5\xb3 durklais belavomis.\n_START_SECTION_\nKampanijos\n_START_PARAGRAPH_\n1925\xe2\x80\x931927\xc2\xa0m. 3 t\xc5\xabkst. dubat\xc5\xb3 dalyvavo Sultanat\xc5\xb3 kampanijoje, t. y., okupuojant Hobjos ir Mad\xc5\xbeyrtyno sultanatus. 1927\xc2\xa0m. antr\xc4\x85 pus\xc4\x99 dubatai buvo panaudoti reidams \xc4\xaf Etiopijos teritorij\xc4\x85, kur telk\xc4\x97si klano kovotojai i\xc5\xa1 buvusio Mad\xc5\xbeyrtyno sultanato. Ireguliari\xc5\xb3j\xc5\xb3 dubat\xc5\xb3 panaudojimas leido italams i\xc5\xa1vengti diplomatini\xc5\xb3 komplikacij\xc5\xb3 su Etiopija._NEWLINE_Prad\xc5\xbeioje dubat\xc5\xb3 buvo 4 bandos, o Italijos invazijos \xc4\xaf Etiopij\xc4\x85 metu 1935\xc2\xa0m. j\xc5\xb3 skai\xc4\x8dius buvo padidintas iki 10 band\xc5\xb3. 1934\xc2\xa0m. gruod\xc5\xbeio 5 d. \xc4\xafvyko susid\xc5\xabrimas tarp dubat\xc5\xb3 padalinio, u\xc5\xbe\xc4\x97musio Walwal oaz\xc4\x99 Ogadene, ir Etiopijos paj\xc4\x97g\xc5\xb3, lyd\xc4\x97jusi\xc5\xb3 pasienio komisij\xc4\x85. \xc5\xa0is susid\xc5\xabrimas tapo pretekstu v\xc4\x97liau prasid\xc4\x97jusiam Antrajam Italijos-Etiopijos karui. 1936\xc2\xa0m. Etiopijos u\xc5\xbekariavime dalyvavo beveik 20 t\xc5\xabkst. dubat\xc5\xb3 ir kit\xc5\xb3 ireguliar\xc5\xb3._NEWLINE_Okupavus Etiopij\xc4\x85 dubatai buvo perdislokuoti \xc4\xaf Ogadeno dykum\xc4\x85 ir palei Pranc\xc5\xabzijos Somalilando bei Brit\xc5\xb3 Somalilando sienas. V\xc4\x97liau jie kovojo prie\xc5\xa1 Hararo partizanus._NEWLINE_Prie\xc5\xa1 Italijai \xc4\xafsitraukiant \xc4\xaf Antr\xc4\x85j\xc4\xaf pasaulin\xc4\xaf kar\xc4\x85 dubatai buvo reorganizuoti, jie buvo glaud\xc5\xbeiai integruoti su Karali\xc5\xa1kojo kolonijini\xc5\xb3 paj\xc4\x97g\xc5\xb3 korpuso reguliariaisiais Somalio daliniais. 1-oji dubat\xc5\xb3 grup\xc4\x97 v\xc4\x97liau kariavo generolo Carlo De Simone kolonoje s\xc4\x97kmingame Italijos \xc4\xafsiver\xc5\xbeime \xc4\xaf Brit\xc5\xb3 Somaliland\xc4\x85 1940\xc2\xa0m. rugpj\xc5\xabt\xc4\xaf. Dubatai dalyvavo puolant brit\xc5\xb3 kolonij\xc4\x85 Kenij\xc4\x85 bei u\xc5\xbeimant Moyale miest\xc4\x85._NEWLINE_1941\xc2\xa0m. Ryt\xc5\xb3 Afrikos kampanijoje dubatai kariavo Pjetro Gadzeros armij\xc5\xb3 grup\xc4\x97je. 1941\xc2\xa0m. britams u\xc5\xbe\xc4\x97mus Italijos Somaliland\xc4\x85 dubat\xc5\xb3 daliniai buvo i\xc5\xa1formuoti."